Laer rentekoerse sleg vir huureiendom - Solidariteit WêreldSolidariteit Wêreld
Tuis › Nuuskantoor › Laer rentekoerse sleg vir huureiendom
Volgens die jongste Rode-verslag, 'n kwartaallikse verslag oor die stand van die Suid-Afrikaanse eiendomsmark wat deur die eiendomswaardasiegroep Rode & Genote uitgereik word, was daar sedert Julie verlede jaar 'n toename in die getal goedgekeurde huisverbande, veral nadat die strengste deel van die nasionale inperking tot 'n einde gekom het en kopers weer na skouhuise kon gaan kyk, en die aktekantore weer hul deure oopgemaak het.
Volgens Kobus Lamprecht, hoofnavorser by Rode & Genote, het die tendens selfs tot in die vierde kwartaal voortgeduur en daar is in stedelike gebiede selfs rekordverkope aangemeld. Lamprecht het ook genoem dat die historiese lae rentekoerse veral kopers in die middelmarksegment wat normaalweg huur, kon oorreed om eerder eiendom te koop in plaas daarvan om slegs te huur.
Lamprecht sê dat dit veral kopers van eiendom in die prysklas tussen R250 000 en R700 000 is wat toegeneem het. Dit is ook die segment wat normaalweg baie sensitief is vir stygings in rentekoerse.
Volgens die verslag is dit veral die woonstelhuurmark wat sleg deur die lae rentekoerse geraak word. Ongeveer 13% van woonstelle in Suid-Afrika staan tans leeg teenoor die 5,6% wat in 2019 aangeteken is. Volgens Lamprecht kan dit toegeskryf word aan die lae rentekoerse wat tot gevolg het dat die gaping tussen die koste om te huur en om te koop baie kleiner is as in die verlede.
Die verslag dui daarop stede soos Durban en Kaapstad die ergste geraak word aangesien verhuurders daar tradisioneel staatmaak op die toerismebedryf aan wie hulle hul eiendom vir korter periodes uitverhuur. Tans sukkel verhuurders om langtermynhuurders te vind.
Volgens 'n deelnemer aan die Rode-verslag wat 'n woonstelgebou in Johannesburg se middestad besit en wat die woonstelle uitverhuur, is slegs 25% van die gebou se woonstelle tans beset.
Daar word ook voorspel dat leegstaankoerse in 2021 sal toeneem namate meer mense hul inkomste verloor en nie in staat sal wees om hul huur en ook ander onkoste te kan dek nie.
In 2020 het daar reeds 2,2 miljoen poste verlore gegaan en ekonome voorspel dat Suid-Afrika verdere kredietafgraderings in die gesig staar as gevolg van wanbetalings van die land se skuld, veral as die ekonomie nie binnekort 'n drastiese verbetering toon nie. Volgens Annabel Bishop, hoofekonoom van Investec, sal verdere kredietafgraderings deur drie van die groot kredietgradeerders, naamlik Moody's Investors Service, S&P en ook deur Fitch plaasvind as die land nie die verwagte groei van 3% bereik nie.
Dit beteken dat waar Suid-Afrika tans in die B-klas gegradeer word, twee verdere afgraderings hom verby die C-klas van riskante beleggings tot in die D-klas sal dompel as gevolg van wanbetaling.
Indien daar ook 'n tweede vlaag van werksverliese plaasvind, sal dit tot gevolg hê dat huispryse onder druk bly. Volgens FNB-ekonoom Siphamandla Mkhwanazi sal dit veral huise raak wat meer as R2,6 miljoen werd is. Hy meen egter dat goedkoper huise se pryse dalk kan sterk bly omdat baie mense moontlik sal moet afskaal na kleiner eiendom.
Huismark: Tweede vlaag werkloosheid kan pryse knou – https://www.netwerk24.com/Sake/Eiendomme/huismark-2de-golf-werkloosheid-kan-pryse-knou-20201104
Rentekoerse al hoe slegter nuus vir huureiendom – https://www.netwerk24.com/Sake/Eiendomme/rentekoerse-al-hoe-slegter-nuus-vir-huureiendom-20210109
Wêreldbank, ekonome oor drastiese daling in inkomste vir SA – https://solidariteit.co.za/wereldbank-ekonome-oor-drastiese-daling-in-inkomste-vir-sa/